गोदान दिल्ली / गुवाहाटी , फेब्रुवारि 4 : रबिबाराव मिरु सरकारनि नखर मंत्री राजनात सिंह बिथांआ सा - सान्जा राजखान्थि दोलोफोरनि सिगांआव बुंदोंदि बिथांआ नोगोरारि सोदांनाय बिल 2019 नि द्राप्त बिलखौ नोजोर होनानै गुबुन गुबुन राजखान्थि दोलो आरो गुबुन गुबुन समाजआरि आफादफोरजोंबो सावरायगोन । बिथांनि बेबादि बुंनाय रावआ सा - सान्जा ओनसोलफोराव जेंना गोनां नोगोरारि ( सोदांनाय ) बिल 2019 खौ लानानै हेंथा धर्ना होनानै सोमावसारबोनाय थानाय राजखान्थि दोलो आरो समाजआरि दोलोफोरखौ गमामायैनो एसेब्लाबो गोजोन्नाय होगोन । संगमा आरो सा - सान्जा ओनसोलनि गुबुन गुबुन राजखान्थि दोलोफोरनि दैदेनगिरिफोरा मिरु सरकारनि नखर मंत्री राजनात सिंह बिथांखौ गोदान दिल्लीआव थांनानै लोगो हमहैना जेंना गोनां नोगोरारि बिल 2019 खौ बेरेखा खालामना अजद दैखाङो । सा - सान्जा ओनसोलनि राजखान्थि दोलोफोरजों दाफुंजानाय दोलोखौ मेघालय हादोरसानि गिबि मंत्री कनराड कंगाल सांगमा बिथांआ दैदेनदोंमोन । लोगोसे असम गन परिसदनि दैदेनगिरिफोर आरो बेनिनो आफादगिरि अटुल बरा , प्रपुल्ला कुमार महन्त ( बार्ग गिबि मंत्री ) , केसब महन्त , फानिभुसान चैदरि , आरो बिरेन्ड्र प्रसाद वैस्वा बिथांमोनहा लोगोआव दंफायोमोन । " मिरु सरकारनि नखर मंत्री राजनात सिंह बिथांआ जोंनो फोरमायदोंदि , बिथांआ नोगोरारि सोदांनाय बिल 2019 नि द्राप्त आयेनफोरखौ लानानै गुबुन गुबुन राजखान्थि दोलोफोरजों सावरायनायजों लोगोसे गुबुन गुबुन समाजआरि आफादफोरजोंबो सावरायगोन , आं सानो बे समाव सावरायनाया मोजां लामाजों थांगोन " होन्ना मेघालया हादोरसानि गिबि मंत्री करनाद सांगमा बिथांआ बुङो । जों बिथांजों सावरायज्लायनायाव सा - सान्जा ओनसोलाव थानाय सुबुंफोरनि लुबैनायखौ नोजोर होनानै नखर मंत्री राजनात सिंह बिथांनो मोजाङै फोरमायदों , होन्ना बिथां सागमाया बुंबावो । नखर मंत्री राजनात सिंह बिथांआ सा - सान्जा ओनसोलफोरनि सुबुंनि लुबैनाय आरो सान्नायफोरखौ बुजिदों आरो बेबादियैनो नायगोन होन्ना फोरमायबावो । मेघालया हादोरसानि गिबि मंत्री बिथांआ बुंबावोदि , " सा - सान्जा ओनसोलफोरनि सुबुंफोरनि नोगोरारि सोदांनाय बिल 2019 खौ बोखांना लाफिनहोनो नाजानाया मोजां फिथाय थायगोन , जों जोंनि थाखोआव हानायमानि नाजागोन , जाहाथे नोगोरारि बिलआ गोजौ थाखोसिम सिगांलांबावा , जोंनिफ्राय बिलखौ हेंथा होनाय आरो हेंथा खालामनाय खामानिफोरा सोलिबायथागोन " । जथुमानि उनाव एजिपि राजखान्थि दोलोनि दैदेनगिरि अटुल बरा बिथांआ सेंन्टिनलनि खौरांगिरिनि सिगांआव बुङोदि , जों सा - सान्जा ओनसोलाव थानाय सुबुंफोरनि लुबैनाय आरो सान्नायफोरखौ नखर मंत्री राजनात सिं बिथांनो मिथिहोदों । मिरु सरकारा जेरैखि जायामानो नोगोरारि सोदांनाय बिल 2016 खौ बोखांनानै लाफिननांगोन मानोना बे बिलआ संबिजिरनि माकासे फोथायनायफोरखौ सिफायगोन । धोहोरमखौ लानानै आसाम हादोरसाखौ दाफुंनाय जायाखै , रावखौ लानानैसो दाफुंनाय जादों , नाथाय बिलआ धोरोमनि फारसे मुगैनाय दिन्थिफुंदों । सासे गुबुनारिआ गुबुनारिआनो , जुदि बिलखौ आयेन दाफुंगोन अब्ला असमिया रावआ गोमालांगोन , फारसेथिं आसाम हादोरसायाव थांनाय 1951 माइथायनिफ्राय 1971 माइथायनि गेजेराव फैनाय गुबुनारिफोरखौ लाखिनानै दोनखाबाय , बेनि उनाव आरो गुबुनारिफोरखौ लाखिनो हाला , आसाम हादोरसाया गुबुनारिफोरनि न' नङा , 31 डिसेम्बर 2014 नि उन्निफ्राय जों सासेबो गुबुनारिफोरखौ लाखिनो हाला होन्ना बिथांआ बुंबावो । फारसेथिं सांगमा बिथांआ जथुमानि उनाव गोदान दिल्लीआव खौरांगिरिफोरनि सिगांआव बुंदोंदि , " मिरु सरकारनि नखर मंत्री राजनात सिंह बिथांआ जोंनि दाबिफोरखौ मोजाङै खोनासंदों आरो फिन्नाय होदों " । मखनो गोनांदि , सा - सान्जा राजखान्थि दोलोफोरा नखर मंत्री राजनात सिंह बिथांखौ लोगो हमनो थाखाय थांनाय 28 जानुवारिआव सा - सान्जा ओनसोलफोरनि मोन 10 गुबुन गुबुन राजखान्थि दोलोफोरा गुवाहाटी नोगोरमायाव जथुमा खुंफुंनानै लोगो हमनायनि थांखि लादोंमोन । बेबादिनो रबिबाराव बिथांमोनहा गोदान दिल्लीआव थांनानै लोगो हमहोयो आरो जेंना गोनां नोगोरारि ( सोदांनाय ) बिल 2019 खौ लानानै सावरायो । बिथांमोनि बेबादि खामानि मावफुंनायखौ सा - सान्जा फरायसा आफादआ गोजोनग्लायनाय फोरमायहरो । 
नोगोरारि बिलखौ लानानै मिरु सरकारा गुबुन गुबुन दोलोफोरजोंबो सावरायगोन : राजनात सिंह